Santam gekap oor uitbetalingsArgieffoto (Foto: stevepb, Pixabay) Insurance Claims Africa (ICA), die spesialisfirma wat versekeringseise namens die gasvryheidsbedryf behartig, het Santam gekap oor sy besluit om die betaling van Covid-19-eise tot slegs drie maande te beperk. ICA was vir byna sewe maande in ŉ regsgeding met Santam wat weier om sy kliënte se eise uit te betaal vir die tydperk wat hulle weens die landwye afsonderingstydperk nie kon sake doen nie. “Santam het gesê dat hy sy kliënte in die gasvryheid- en ontspanningsbedryf ŉ volledige en finale skikking van slegs drie maande se verliese sal bied. Dit terwyl die kontrakte van meeste van hierdie kliënte stipuleer dat hulle dekking vir tot 18 maande het,” het Ryan Woolley, uitvoerende hoof van ICA, Dinsdag gesê. Die hooggeregshof in Kaapstad het Santam in November beveel om Ma-Afrika Hotels vir die volle 18 maande-tydperk van sy kontrak te betaal. Die versekeraar het aangedui dat hy gaan aansoek doen om verlof tot appèl oor die uitspraak. Volgens Woolley is die enigste manier vir Santam om sy kliënte billik te behandel om ŉ tussentydse betaling van drie maande aan te bied en die balans ná die appèl te hanteer. “Deur ’n finale skikkingsbedrag van drie maande aan te bied en sy kliënte te dwing om hulle vir die balans te dagvaar, is onregverdig en gewetenloos. Hierdie optrede dui daarop dat Santam nie meer regsekerheid wil hê nie, maar dat hy in werklikheid probeer om voordeel te trek uit kwesbare kliënte wat desperaat is vir finansiering.” Die inperking in reaksie op die Covid-19-virus het groot verliese vir ondernemings veroorsaak en volgens Woolley is duisende sakelui wat polisse vir sakeonderbrekings gekoop het, veral geraak. Hy sê dat die toerisme- en gasvryheidsektor, wat 1,5 miljoen mense in diens het en 8,6 persent bydra tot die land se ekonomie, tydens die afsonderingstyd byna in duie gestort het. “Duisende mense het hul werk verloor, families is vernietig en ondernemings moes hul deure sluit, ŉ gevolg wat vermy kon word as versekeraars hul wettige verpligting teenoor kliënte nagekom het.”